У прыгодніцкай літаратуры, як вядома, існуюць свае ўстойлівыя каноны. Творам, прыналежным да гэтага жанру, найчасцей уласцівы востры сюжэт, інтрыга, дэтэктыўныя калізіі, экстраардынарнасць абставін, у якіх дзейнічаюць геpoі. Фабула звычайна шчодрая на захапляльныя эпізоды, небяспечныя сітуацыі і загадкавыя здарэнні. У цэнтры падзей, як правіла, знаходзіцца станоўчы персанаж - адважны, рашучы, разумны, спрытны... Праўда, напачатку ён можа выглядаць і вельмі сціпла, так бы мовіць, някідка, але ў рэшце рэшт абавязкова дэманструе ці надзвычайныя фізічныя здольнасці, ці адвагу і мужнасць, ці неверагодны інтэлект... У ідэале – усё разам.